Lav et referat af nedenstående tekst:

Tekst:
Den unge mand på motorcyklen orienterer sig i sidespejlene, inden han signalerer, at han vil skifte vognbane. Hans kørestil udstråler ro og overskud. Umiddelbart virker det til, at 18-årige Christian Porsborgs evner på en motorcykel er lige efter bogen, og køretimen i dag er også hans allersidste. Tirsdag skal han til køreprøve. - Jeg er spændt, men jeg tror, jeg klarer mig. Det håber jeg på, siger den unge mand fra Sæby. Kørekortet tager han hos sin bedstefar, og det er måske en medvirkende faktor til den unge mands meget rolige udstråling, men på trods af det er der meget på spil. Hvis Christian, mod forventning, dumper sin køreprøve tirsdag, kan der nemlig være lange udsigter til, at han får chancen igen. - Jeg har hørt, man skal vente helt til august, og det er jo rigtig lang tid. Så når man ikke rigtig at køre i sommervejret, siger Christian Porsborg. Køreprøver er en mangelvare. Det er ikke nogen nyhed, at det er meget vanskeligt for landets kørelærere at bestille køreprøver til deres elever. Jens Porsborg fra Sæby Køreskole har været kørelærer i 32 år. Ifølge ham har problemerne kun vokset sig større, siden færdselsstyrelsen overtog kørekortopgaven fra politiet i 2021, og Han mindes ikke, det nogensinde har stået så skidt til, som det gør lige nu. - Jeg ved ikke, hvor mange der vil begynde på et motorcykelkort, hvis de ved, at det tager mellem fire og seks måneder, før man er færdig. Det hænger jo slet ikke sammen, siger den frustrerede kørelærer. Han bruger utallige timer foran sin computer i håbet om, at der opstår ledige køreprøvetider, men prøvetiderne er ikke til at opstøve, og når de bliver frigivet, er de væk i løbet af 15 sekunder. - Det er virkelig stressende. Og situationen er jo så grotesk, at eleverne har svært ved at tro på, at det kan være rigtigt, når man fortæller dem, hvor lang tid de skal vente på en prøve, siger Jens Porsborg. Han er sikker på, at problemet kunne løses, hvis der blev uddannet nogle flere køreprøvesagkyndige. Færdselsstyrelsen arbejder på en løsning Færdselsstyrelsen anerkender, at der er en stor udfordring i, at kørelærerne oplever, at køreprøver forsvinder inden for 15 sekunder. Det skriver de i et skriftligt svar til TV2 Nord og uddyber: "Færdselsstyrelsen oplever i øjeblikket en øget efterspørgsel på praktiske prøver flere steder i landet. Det kræver samarbejde mellem Færdselsstyrelsen og kørelærerbranchen at løse den udfordring." I det skriftlige svar oplyser Færdselsstyrelsen desuden, at de netop nu er i gang med flere initiativer i samarbejde med branchen. Blandt andet har man igangsat et pilotprojekt i Vestjylland, der har til formål at indsamle data, så man bedre kan imødekomme efterspørgslen på praktiske prøver og derved understøtte kørelærerne og eleverne i fremtiden. Færdselsstyrelsen oplyser også, at de løbende uddanner nye prøvesagkyndige, benytter rejsehold og foretager tidsbegrænsede ansættelser til at løse lokale udfordringer. Dertil kommer, at Færdselsstyrelsen også løbende undersøger, om det er muligt at frigive køreprøver på andre måder, end den nuværende løsning i systemet køreprøvebooking. Ikke godt nok Jens Porsborg fra Sæby Køreskole har fuld forståelse for, at forandringer ikke sker over natten, men nu må grænsen snart være nået, lyder det. Han mener, at situationen er så grel, at det er på tide, at transportministeren tager affære. - Transportministeren har jo ikke taget det her seriøst nok, og det samme gælder ledelsen i Færdselsstyrelsen. Jeg ved godt, man ikke kan ændre sådan noget ved at knipse med fingrene, men nu har det stået på for længe, siger Jens Porsborg opgivende. Nu er den sidste køretime snart overstået, og snart er det Christians tur til at komme til køreprøve. Motorcyklen har han allerede købt, så nu gælder det om at bestå køreprøven i første hug, så han kan få sommeren på to hjul med. - Det er jo der, man rigtig gerne vil ud og køre motorcykel. Det er ikke så sjovt at køre, når der er dårligt vejr, siger Christian Porsborg.

Referat:
Jens Porsborg har været kørelærer i 32 år, men han mindes ikke, det nogensinde har været så problematisk at få en køreprøve, som det er netop nu.